Badfinger
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Badfinger var et britisk poprock- og powerpopband som ble dannet av gitaristene Pete Ham (1947–1975) og Tom Evans (1947–1983), bassisten Ron Griffiths (født 1946) og trommeslageren Mike Gibbins (1949–2005).
Ham, Griffiths og Gibbins hadde allerede i 1964 startet The Iveys i hjembyen Swansea. Evans fra Liverpool kom med i 1967. De fikk året etter kontrakt med The Beatles' plateselskap Apple Records og ga ut albumet The Iveys. Bandet skiftet i 1969 navn til Badfinger og spilte inn Paul McCartneys fengende sang Come And Get It, som ble en stor hit verden over. I 1970 ble Griffiths erstattet av bassisten Joey Molland (født 1947) fra Liverpool.Alle medlemmene var vokalister og låtskrivere, men det var Ham og Evans som skrev hitene No Matter What (1970), Day After Day (1971) og Baby Blue (1972), samt den følelsesladde balladen Without You, som ble en stor hit for både Harry Nilsson (1971) og Mariah Carey (1994). Deres seks album (1970–1975) solgte imidlertid dårlig, en manager svindlet Ham og Evans for enorme royaltyinntekter, og en deprimert Ham tok sitt eget liv i 1975.Evans og Molland samlet en ny besetning i 1978 og ga ut to album, men i 1983 tok også Evans sitt eget liv. Badfinger var et av de første powerpopbandene, men først på 1990-tallet fikk de anerkjennelse, og både No Dice (1970), Straight Up (1971) og Wish You Were Here (1974) har i dag høy status. Øvrige album: Ass (1973), Badfinger (1974), Airwaves (1978) og Say No More (1981).Molland har gitt ut flere soloalbum og lenge turnert som Badfinger. Les mer i Store norske leksikon popmusikk rock Eksterne lenker Badfinger